Rådets resolution

af 21. juni 2001

om behovet for en forstærket informations- og erfaringsudveksling på det audiovisuelle område mellem Den Europæiske Union og dens medlemsstater og kandidatlandene

(2001/C 281/01)

RÅDET FOR DEN EUROPÆISKE UNION,

som tager følgende i betragtning:

1. Fællesskabet og medlemsstaterne vil fremme samarbejdet med tredjelande og med de internationale organisationer, der beskæftiger sig med kulturelle forhold, herunder navnlig Europarådet.

2. Rådets resolution af 4. april 1995 om kultursamarbejde med de associerede lande i Central- og Østeuropa(1), hvori betydningen af en løbende dialog og udveksling af oplysninger med landene i Central- og Østeuropa samt, i den forbindelse, nødvendigheden af en styrkelse af samarbejdets kulturelle dimension understreges.

3. Konklusionerne af 11. december 1999 fra Det Europæiske Råd i Helsingfors, hvori det igen slås fast, at tiltrædelsesprocessen er en inklusiv proces, som nu omfatter 13 kandidatlande, nemlig Estland, Letland, Litauen, Polen, Tjekkiet, Slovakiet, Ungarn, Rumænien, Bulgarien, Slovenien, Malta, Cypern og Tyrkiet.

4. Det Europæiske Råd i Nice (7.-9. december 2000) udtrykker i sine konklusioner tilfredshed med kandidatlandenes bestræbelser for at skabe de nødvendige betingelser for at kunne overtage, gennemføre og i praksis anvende gældende fællesskabsret og opfordrer dem til at fortsætte og fremskynde de nødvendige reformer til forberedelse af tiltrædelsen, navnlig for så vidt angår styrkelsen af deres administrative kapacitet, så de så hurtigt som muligt bliver i stand til at tiltræde Unionen.

5. Kommissionens meddelelse af 14. december 1999 om principper og retningslinjer for Fællesskabets audiovisuelle politik i den digitale tidsalder, hvori det understreges, at det er afgørende, at kandidatlandene hurtigt og fuldt ud indarbejder gældende fællesskabsret på det audiovisuelle område i deres ret.

6. Den konstruktive dialog, der pågår på det audiovisuelle område mellem EU og dens medlemsstater og kandidatlandene, samt det faktum, at der i forbindelse med denne dialog i konklusionerne fra konferencen "Den audiovisuelle sektors rolle i udviklingen af civilsamfundet" (den 17.-18. marts 1998 i Warszawa) og seminaret "Audiovisuel politik og kulturel mangfoldighed i et udvidet EU" (den 5.-6. oktober 2000 i Prag) blev lagt særlig vægt på informations- og erfaringsudveksling samt opfølgning,

7. UNDERSTREGER den audiovisuelle sektors betydning i et udvidet EU og fremhæver i særlig grad dens rolle, når det gælder sikring af almene demokratiske værdier og bevarelse og fremme af Europas kulturelle mangfoldighed,

8. PÅPEGER informations- og erfaringsudvekslingens betydning for skabelsen af gunstige rammer for overtagelse og gennemførelse af gældende fællesskabsret, hvilket vil lette tiltrædelsesforhandlingerne,

9. FREMHÆVER betydningen af at forstærke den informations- og erfaringsudveksling, som indtil nu har fundet sted mellem EU og dens medlemsstater og kandidatlandene på det audiovisuelle område,

10. MINDER OM, at det vil blive krævet af ansøgerlandene, at de i forbindelse med deres politik over for tredjelande og internationale organisationer, navnlig Verdenshandelsorganisationen, gradvist og så hurtigt som muligt med henblik på tiltrædelsen tilpasser sig de politikker og holdninger, som Fællesskabet og dets medlemsstater har vedtaget, og giver udtryk for den opfattelse, at formålet med dette på det kulturelle og audiovisuelle område er at bevare og fremme den kulturelle mangfoldighed i Europa,

11. UNDERSTREGER, at eksisterende fora og netværk på det audiovisuelle område bør bruges til en sådan forstærket informations- og erfaringsudveksling,

12. GØR OPMÆRKSOM PÅ, at finansielle samarbejdsredskaber mellem EU og kandidatlandene, f.eks. Phare-programmet, også med fordel kunne anvendes på det audiovisuelle område,

13. UNDERSTREGER betydningen af deltagelse i fællesskabsprogrammer som en integreret del af førtiltrædelsesstrategien og, i denne sammenhæng, af de muligheder, som Media-programmet giver kandidatlandene, når deres lovgivninger i tilstrækkelig grad er blevet tilpasset til gældende fællesskabsret på det audiovisuelle område,

14. UNDERSTREGER, at en forstærket informations- og erfaringsudveksling bør være rettet mod spørgsmål, der er knyttet til overtagelse og gennemførelse af gældende fællesskabsret samt andre spørgsmål af fælles interesse på det audiovisuelle område. Sådanne udvekslinger vil blandt andet tage sigte på udveksling af god praksis i de nationale politikker på det audiovisuelle område i de forskellige lande,

15. HILSER MED TILFREDSHED, at kandidatlandene tillægger en forstærket dialog med EU og dets medlemsstater stor betydning,

16. OPFORDRER Kommissionen TIL inden for de gældende retlige og økonomiske rammer og under hensyn til udvidelsesprocessens tidsplan

i) med udgangspunkt i de eksisterende fora og netværk at forstærke informations- og erfaringsudvekslingen på det audiovisuelle område mellem EU og medlemsstaterne og kandidatlandene

ii) i samråd med medlemsstaterne og kandidatlandene at indkredse de spørgsmål, som det anses for væsentligt at inddrage i en sådan udveksling

iii) at videreudvikle samarbejdet med Europarådet med henblik på at drage nytte af de erfaringer, som Europarådet ligger inde med på området, samt undgå overlapning

iv) på hensigtsmæssig vis at holde Rådet orienteret om arbejdet.

17. OPFORDRER medlemsstaterne TIL

i) at fremme en øget informations- og erfaringsudveksling på det audiovisuelle område mellem EU og dets medlemsstater og kandidatlandene

ii) at samarbejde med Kommissionen om en forstærket informations- og erfaringsudveksling på det audiovisuelle område.

(1) EFT C 247 af 23.9.1995, s. 2.